ഡല്ഹി പോലീസ് പിടികൂടിയ ഭീകരര് പ്രവര്ത്തിച്ചിരുന്നത് സ്ലീപ്പര് സെല്ലുകളായി: നാല് പേരെ ജുഡീഷ്യല് കസ്റ്റഡിയില് വിട്ടു, തലസ്ഥാനത്ത് നിരീക്ഷണം ശക്തമാക്കി ന്യൂഡല്ഹി: രാജ്യത്തെ വിവിധ സംസ്ഥാനങ്ങളില് നിന്നും പിടികൂടിയ ആറ് ഭീകരരില് നാല് പേരെ 14 ദിവസത്തെ ജൂഡീഷ്യല് കസ്റ്റഡിയില് വിട്ടു. രണ്ട് പേരെ ഇന്ന് ഉച്ചയോടെ കോടതിയില് ഹാജരാക്കും. ഇവരേയും കസ്റ്റഡിയില് വിടണമെന്ന് പോലീസ് കോടതിയില് ആവശ്യപ്പെടും. എല്ലാവരേയും ഒന്നിച്ച് ഇരുത്തി ചോദ്യം ചെയ്യുന്നതിലൂടെ കൂടുതല് ഭീകരാക്രമണ വിവരങ്ങള് ലഭ്യമാകുമെന്നാണ് പോലീസിന്റെ വിലയിരുത്തല്. ഇവര് പ്രവര്ത്തിച്ചിരുന്നത് സ്ലീപ്പര് സെല്ലുകളായാണെന്ന് പോലീസ് അറിയിച്ചു. പാകിസ്താനില് പരിശീലനം നേടിയ ഇവര് പരിശീലന സമയത്ത് അവിടെ വച്ച് ബംഗ്ളാ ഭാഷ സംസാരിക്കുന്ന ചിലരെ കണ്ടെന്ന് പറഞ്ഞതായി പോലീസ് അറിയിച്ചു. ഭീകരരില് നിന്ന് ആര്ഡിഎക്സ് അടക്കം സ്ഫോടക വസ്തുക്കളും ബോംബ് നിര്മ്മാണത്തിനുള്ള സാധനങ്ങളും കണ്ടെത്തിയിട്ടുണ്ട്. സംഘത്തില് കൂടുതല് പേരുണ്ടെന്നും ഇവരുടെ അറസ്റ്റ് വൈകാതെയുണ്ടാകുമെന്നും ഡല്ഹി പോലീസുമായി ബന്ധപ്പെട്ട വൃത്തങ്ങള് പറയുന്നു. ഭീകരര് പിടിയിലായതിനെ തുടര്ന്ന് തലസ്ഥാന നഗരത്തില് നിരീക്ഷണം ഊര്ജ്ജിതമാക്കി. രാജ്യത്തിന്റെ വിവിധ ഭാഗങ്ങളില് സ്ഫോടനത്തിന് പദ്ധതിയിട്ട ഭീകരരെയാണ് ഇന്നലെ ഡല്ഹി പോലീസ് പിടികൂടിയത്. രണ്ട് ഭീകരരെ ഡല്ഹിയില് നിന്നും മൂന്ന് പേരെ ഉത്തര്പ്രദേശില് നിന്നും ഒരാളെ രാജസ്ഥാനിലെ കോട്ടയില് നിന്നുമാണ് പിടികൂടിയത്. ഡല്ഹി ജാമിയ നഗര് സ്വദേശി ഒസാമ, മുംബൈ സ്വദേശി മൊഹമ്മദ് ഷെയിഖ്, യുപി സ്വദേശികളായ മൂല്ചന്ദ്, ഷീഷാന്, അബൂബക്കര്, ജാവേദ് എന്നിവരാണ് പിടിയിലായത്.